Медведевыр къызыхэкIахэми ящысхьакъым
«Спартак-Налшык» (Налшык) — «Сибирь» (Новосибирск) — 2:0 (1:0). Налшык. «Спартак» стадион. Накъыгъэм и 6-м. ЦIыху 5100-рэ еплъащ.
Судьяхэр: Харламов (Мэзкуу), Веретешкин, Гречишкин (тIури Санкт-Петербург щыщщ).
«Спартак-Налшык»: Коченков, Засеев, Чернышов, Суслов, Багаев, Чеботару, Коронов, Концедалов (Руа, 80), Гуэщокъуэ (Сирадзе, 46), Аверьянов (Абазэ, 90), Медведев.
«Сибирь»: Малофеев, Головатенкэ, Выходил, Гладышев, Шпичич, Макаренкэ, Кабанов (Зиновьев, 77), Скороходов (Дудолев, 82), Шевченкэ, Житнев, Рыжков.
Топхэр дагъэкIащ: Медведевым, 53 (1:0). Аверьяновым, 87 (2:0).
Дагъуэ хуащIащ: Сусловым, Рыжковым, Выходил, Гладышевым, Головатенкэ.
«Спартак-Налшыкым» и гъуащхьауэ Медведевыр йобгъэрыкIуэ.
Аверьяновым (№99) етIуанэ топыр дегъэкI.
«Спартак-Налшыкым» мы гъэм дигъэгуфIэ зэпытщ. Япэ дивизионым щекIуэкI зэхьэзэхуэм зэрыщIидзэжрэ абы зэIущIибгъу иригъэкIуэкIащи, 5-м и хьэрхуэрэгъухэр щыхигъэщIащ, 4-м зэрытегъэкIуакъым. Зэрынэрылъагъущи, ди щIалэхэм къефIэкIыфын иджыри къыкъуэкIакъым. Абы и фIыгъэкIэ налшыкдэсхэм ещанэ увыпIэм зыщагъэбыдащ икIи премьер-лигэм щIэбэнынухэм ящыщ зыщ. Бетэмал, нэгъабэ зэрымыщIэкIэ зыфIагъэкIуэда очко бжыгъэр яIэжатэмэ… АрщхьэкIэ блэкIам къыпхуегъэгъэзэжынукъым икIи щыIэр хъумэн хуейщ.
Хэгъэрейхэм емылъытауэ Новосибирск и командэм и Iуэхухэр мы гъэм щIагъуэкъым. Щхьэусыгъуэ нэхъыщхьэр – мылъкур къазэремэщIэкIырщ. Аращ я гъуащхьауэ нэхъыфI Медведев Алексей бэджэнду къыщIыдатари, я тренер нэхъыщхьэу щыта Юран Сергей щIыIукIыжари, турнир таблицэм икухэм щIыфIэмыкIыфри. Апхуэдэу щыт пэтми, «Сибирь»-м джэгугъуэ кIуам премьер-лигэм еIэ Хабаровск и «СКА-Энергия»-р щыхигъэщIат икIи абы хуэсакъын хуейт.
Вэсэпшыхьрей зэIущIэм и пэ къихуэу, налшыкдэсхэр и кум щыджэгуну гъуащхьэхъумэншэу къэнащ. Фэбжь ягъуэтат Джудовичрэ Тимошинымрэ, Овсиенкэ Томск къыщрахуати, мы джэгугъуэр блигъэкIырт. Абы къыхэкIыу «Спартак-Налшыкым» и тренер нэхъыщхьэ Шыпш Тимур къригъэхьэн хуей хъуащ мы гъэм щIагъуэу имыгъэджэгу Чернышовымрэ Сусловымрэ. Ахэр я къалэнхэм пэмылъэщмэ, АбазэмкIэ ихъуэжыну хьэзырт.
Джэгум налшыкдэсхэм я ебгъэрыкIуэныгъэкIэ къыщIидзащ. Нэрылъагъут ахэр Iэмал имыIэу очкоищым зэрыхущIэкъунур. НэгъуэщIуи хъунутэкъым, сыту жыпIэмэ мы зэIущIэр щыщIидзэм ирихьэлIэу я хьэрхуэрэгъу нэхъыщхьэхэу «СКА-Энергия»-мрэ «Балтика»-мрэ я ныкъуэкъуэгъухэм бжыгъэшхуэкIэ текIуакIэт. ЗыгуэркIэ «Спартак-Налшыкыр» лъэпэрэпамэ, абыхэм ар къызэранэкIыну хьэзырт.
ЕбгъэрыкIуэныгъэм дихьэха налшыкдэсхэм хьэщIэхэр япэ дакъикъэхэм яIэщIэкIыным зы мащIэщ иIэжар. АрщхьэкIэ Сусловым «Сибирь»-м и гъуащхьауэр судьям дагъуэ зыхуригъэщIу къигъэувыIащ. АдэкIэ ди щIалэхэм апхуэдэ щыуагъэ зыIэщIагъэкIакъым икIи джэгур иухыхукIэ тепщэныгъэр яутIыпщакъым. Зыр адрейм къыкIэлъыкIуэу абыхэм Iэмал хъарзынэхэр къахукъуэкIырт. Бжыгъэр къызэIуахыну пэгъунэгъуащ Аверьяновыр, Концедаловыр, Гуэщокъуэр, Медведевыр, ауэ сыт щыгъуи зы мащIэ дыдэ зэран къахуэхъурт е хьэщIэхэм я гъуащхьэтетым Iэзэу зыкъигъэлъагъуэрт.
Загъэпсэхуу къихьэжа иужькIэщ псори и пIэм щиувэжар. 53-нэ дакъикъэм, ди щIалэхэм я зи чэзу ебгъэрыкIуэныгъэхэм ящыщ зым, Аверьяновыр щхьэкIэ зэуа топыр гъуащхьэм техуэри, къигъэлъеижащ. Абы япэу нэсар Медведевырщ.Ар къызыхэкIахэм зыкIи ящысхьакъым икIи мэкъуауэгъуэм и 5-м здигъэзэжыну (апщIондэхукIэщ бэджэнду къызэрыдатар) «Сибирь»-м и гъуэм топыр дигъэкIащ. Апхуэдэ щIыкIэкIэ «Спартак-Налшыкым» и фащэр щыгъыу зыхэта джэгугъуибгъум Алексей еханэу къыщыхэжаныкIащ икIи 2012 — 2013 гъэхэм екIуэкI зэхьэзэхуэм ди гъуащхьауэ нэхъ Iэзэ щыхъуащ.
Иужьрей зэIущIитIым япэ щищурэ текIуэныгъэр зэрыщамыхъумэфар фIы дыдэу зыщIэж налшыкдэсхэр иджы нэхъ зэщIэкъуауэ джэгуащ. Псом япэрауэ, я гъуэм и бгъэдыхьэпIэхэр кърагъэбыдэкIащ, я ебгъэрыкIуэныгъэхэр ямыгъэкIащхъэу. Абы хэтуи, «Спартак-Налшыкыр» ди стадионым мы гъэм щыджэгум ирихьэлIэу, хабзэ зэрыхъуауэ, дунейр къызэIыхьэри, уэлбанэшхуэм къыщIидзащ. Ари налшыкдэсхэм зэран къахуэхъуакъым. 87-нэ дакъикъэм Аверьяновым и Iэзагъ иныр къызыкъуихащ. Ар «Сибирь»-м я гъуащхьэхъумиплIым яIэщIэкIри, лъэщу еуащ. ХьэщIэхэм я гъуащхьэтетым топыр къыщилъэгъуар гъуэм дыхьа иужькIэщ — 2:0. АдэкIэ ущIэгузэвэн щыIэжтэкъым.
Мы текIуэныгъэм и фIыгъэкIэ «Спартак-Налшыкыр» ещанэ увыпIэм къыщынащ. Ди щIалэхэм «Томь»-м аргуэру Iэмал иратакъым премьер-лигэм зэрыкIуар игъэлъэпIэну. Езы томскдэсхэри хуэмыхуащ – ахэр Мэзкуу щыIэу «Торпедо»-м къыхигъэщIащ. Иджы къэнэжа джэгугъуищми «Томь»-м щыфIахьрэ ди щIалэхэр щытекIуэмэ, гуп нэхъыщхьэм занщIэу кIуэнур «Спартак-Налшыкращ». Апхуэдэ къэхъуну фIэщщIыгъуейщ, ауэ ар гупсэхугъуэ къозымытщ икIи зэхьэзэхуэр удэзыхьэх зыщIщ.
АдэкIэ фыщыдгъэгъуэзэнщ япэ дивизионым хэт языныкъуэ командэхэм вэсэпшыхь ирагъэкIуэкIа зэIущIэхэм къарикIуа бжыгъэхэм: «Енисей» (Красноярск) — «Уфа» (Уфа) — 0:1, «Металлург-Кузбасс» (Новокузнецк) — «Балтика» (Калининград) — 2:5, «СКА-Энергия» (Хабаровск) — «Химки» (Мэзкуу область) — 4:0, «Торпедо» (Мэзкуу) — «Томь» (Томск) — 1:0.
«Волгарь» (Астрахань) — «Ротор» (Волгоград), «Шинник» (Ярославль) – «Нефтехимик» (Нижнекамск), «Петротрест» (Санкт-Петербург) — Салют» (Белгород) командэхэр щызэдэджэгуар дыгъуэпшыхьщ.
КъыкIэлъыкIуэ зэIущIэр «Спартак-Налшыкым» Мэзкуу областым щригъэкIуэкIынущ. Накъыгъэм и 14-м ар дэджэгунущ япэ дивизионым къыхэнэн папщIэ бэнэныгъэ гуащIэ езыгъэкIуэкI «Химки» командэм.
Жыласэ Заурбэч.
